HRVATSKO BRODOVLJE U NOVOM VIJEKU

Opis predmeta

Upoznavanje svijeta svakodnevnice maloga čovjeka u hrvatskim zemljama tijekom XVIII. stoljeća okrenutih prema Jadranskom moru. Čovjek je ujedno i kultura koju on stvara: tako su i brodovi izraz cjelokupnoga tadašnjega obalnoga svijeta.

Dat će se pregled povijesti brodovlja od antike do kraja XVIII. stoljeća, s posebnim naglaskom na mediteranske te jadranske vrste brodova.

Predstavit će se vrela iz talijanskih arhiva koji čuvaju podatke o hrvatskim brodovima, kapetanima, parunima, mornarima, *Hrvatski pomorski regesti 18. stoljeća* (RMC) 1.–3. sv. čijih 16.000 dokumenata stoje na raspolaganju studentima za obradu i analizu.

Studenti će se upoznati s više od 70 raznih naziva i vrsta brodova karakterističnih za jadransku plovidbu novoga vijeka.

Cilj je ujedno naučiti studente kako i gdje tražiti dokumente toga povijesnoga razdoblja te ih ujedno uvesti u suvremene digitalne tehnologije analize i kategorizacije takva golemoga obujma izvornih dokumenata.

Ishodi

Vrjednovati povijesne činjenice i procese nacionalne, europske i svjetske povijesti te njihove problematike interpretiranja.

Interpretirati i vrjednovati historiografski tekst.

Samostalno provoditi znanstvena istraživanja iz područja povijesnih odnosno historijskih znanosti i pisati povijesne radove na jasan i organiziran način.

1. Analizirati povijest pomorstva: od prapovijesti do XVIII. st.

2. Objasniti geo-političke specifičnosti hrvatskih zemalja između Mletačke Republike, Habsburške Monarhije, Osmanskoga Carstva i Dubrovačke Republike.

3. Prepoznati i razlikovati vrste brodova u XVIII. st. na Jadranu.

4. Identificirati vrste brodova unutar 16.000 objavljenih pomorski vrela: suvremeni digitalni sustavi pretraživanja.

5. Primijeniti specifične metodologije za predmet: traženje dokumenata, njihovo (transkribiranje - izborno) usustavljivanje, te sintetiziranje pojedinih tematika na autonoman način pisano i usmeno.

Student će nakon položenoga ispita:

- moći opisati osnovne elemente razvoja brodovlja od antike do XVIII. st.

- moći definirati osnovne vrste brodova na Jadranu i Sredozemlju

- moći identificirati i analizirati izvorne dokumente brzim digitalnim pretragama te ih povezati s referentnom literaturom

- biti sposoban samostalno pronaći, koristiti, analizirati i vrjednovati referentnu literaturu vezanu uz hrvatsko brodovlje

Hodogram

Predavanja:

1. Uvodno predavanje: predstavljanje kolegija, vremenik i sustav obveza. Izvori i literatur

2. Povijest Jadrana: veze između obala.

3. Habsburška Monarhija, hrvatske zemlje i Jadran: tko su bili *sudditi imperiali*?

4. Mletačka Republika, *Golfo di Venezia*, *Mare Nostrum*, *sudditi veneti*.

5. Dubrovačka Republika između zaleđa i mora: *Libertas et consules*.

6. Osmansko Carstvo, hrvatske zemlje i značenje Levanta; *Dulcignotti et altera*.

7. Povijest brodovlja od Antike do kraja XVIII. stoljeća I.

8. Povijest brodovlja od Antike do kraja XVIII. stoljeća II.

9. Specifičnosti unutarjadranske plovidbe.

10. Trabakul, pelig, tartana.

11. Fregadun, nava, vašel.

12. Bracera, marsilijana, pulaka.

13. Barka, filjuga, keč, grip.

14. Manje i nepoznate vrste brodova: priča o dinamizmu i inventivnosti maloga čovjeka.

15. Završna razmatranja

Seminari:

1. Uvod u izvore: *Hrvatski pomorski regesti 18. st*. (RMC) 1.-3. svezak.

2. Podjela seminara (i primjera za vježbe transkribiranja – fakultativno); analiza i sinteza; kako impostirati tablice za analizu.

3. Brodovlje u Habsburškoj Monarhiji.

4. Brodovlje Mletačke Republike: tko su graditelji?

5. Brodovlje u Dubrovačkoj Republici: tajne uspjeha.

6. Brodovlje Osmanskoga Carstva.

7. Slike brodova: od kamena do papira.

8. *Ex voto*: era kršćanstva.

9. Vrste brodova u RMC 1.-3. sv.: prepoznavanje i mapiranje.

10. Trabakul, pelig, tartana u RMC 1.-3. sv.: pronalazak i kategoriziranje.

11. Fregadun, nava, vašel u RMC 1.-3. sv.: pronalazak i kategoriziranje.

12. Bracera, marsilijana, pulaka u RMC 1.-3. sv.: pronalazak i kategoriziranje.

13. Barka, filjuga, keč, grip u RMC 1.-3. sv.: pronalazak i kategoriziranje.

14. Nepoznate vrste brodova: kako pronaći i mapirati.

15. Zaključna razmatranja.